Denne artikkelen omhandler det norske rådet.  For det svenske språkorganet, se Språkrådet (Sverige).

**Språkrådet** er den norske statens forvaltningsorgan i saker som gjelder offentlige institusjoners bruk av de norske målformene bokmål og nynorsk. Språkrådet i dagens form ble etablert i 2005, og etterfulgte det tidligere **Norsk språkråd** (1972–2005) og den tidligere Norsk språknemnd (1952–1972). Språkrådet har 39 ansatte per 2022.

Norsk språkråd
--------------

Norsk språkråd hadde i oppgave å verne om den kulturarv som norsk skriftspråk og talespråk representerer, fremme tiltak som kan øke kunnskapen om norsk språk, fremme toleranse og gjensidig respekt mellom alle som bruker norsk språk i dets forskjellige varianter, og verne om det enkelte menneskets rettigheter når det gjelder bruken av språket. Blant de viktigste oppgavene til rådet har vært normering av bokmål og nynorsk, språklig rådgiving og språklig kvalitetssikring av lærebøker. 

I 1994 fikk rådet i oppgave å føre tilsyn med statsorganer under departementsnivå når det gjaldt gjennomføringen av målloven. I 2000 fikk rådet også i oppgave å arbeide med norsk språk og informasjonsteknologi. Norsk språkråd registrerte nyord, la fram forslag til avløserord i stedet for engelske importord og fremmet tiltak for å sikre språklig likestilling mellom bokmål og nynorsk. Rådet utgav publikasjonene *Språknytt* og *Statsspråk*. Norsk språkråd hadde de siste årene ca. 20 ansatte.

De språkpolitiske og -normerende organisasjonene, slik som Riksmålsforbundet og Det Norske Akademi på riksmålssiden og Noregs Mållag på nynorsksiden, var representert i rådet.

Språkrådet
----------

Stortinget sluttet seg i 2003 til et forslag om å omdanne Norsk språkråd til et nasjonalt kompetansesenter for norsk språk. Det nye organet skal føre videre mange av de gamle arbeidsoppgavene. Det skal legges særlig vekt på styrking og vern av norsk språk og på språklig likestilling. Det nye organet ble opprettet 1. januar 2005. I mai 2005 ble det fastsatt at navnet på institusjonen skal være Språkrådet. Fra 2005 er språkorganisasjonene ikke lenger representert. I 2005 ble også språktjenesten for statsorganer opprettet etter et vedtak i Stortinget. Språktjenesten har to likestilte oppgaver, å arbeide for klarspråk, dvs. klarere og bedre språk i staten, og for jevnere fordeling mellom nynorsk og bokmål i statlige dokumenter.

Språkrådets første direktør var Sylfest Lomheim. Han var direktør til 1. september 2010. Nestleder i styret, Magni Øvrebotten, var fungerende styreleder inntil 15. oktober 2010 etter at styreleder fra 2007, Ida Berntsen, trakk seg i august 2010. De øvrige medlemmene oppnevnt av Kulturdepartementet var inntil 15. oktober 2010: Jan Olav Fretland, Tor Fuglevik, Ottar Grepstad, Silje Solheim Karlsen. Øvrebotten, Fretland, Fuglevik og Karlsen trakk seg alle 15. oktober 2010 i protest mot kulturminister Anniken Huitfeldt og Kulturdepartementets prosess med å finne Sylfest Lomheims etterfølger.

28. februar 2011 ble det klart at Arnfinn Muruvik Vonen skulle tiltre som direktør i Språkrådet 1. juni 2011. 8. januar 2015 sluttet han på dagen, to år før åremålsperioden gikk ut.
*Roy Kristiansen* fungerte frem til at Åse Wetås tiltrådte den 3. juli 2015.

### Styret

Kulturdepartementet har oppnevnt følgende styre for perioden 2020–2023:

* Leder Erik Ulfsby (bokmål)
* Nestleder Lodve Solholm (nynorsk)
* Terje Lohndal (bokmål)
* Eli Bjørhusdal (nynorsk)
* Varamedlemmer: Lars Ivar Nordal (nynorsk) og Torunn Reksten (bokmål). I tillegg ansatterepresentanter.

I styret fra 2011 til 2015 var Ottar Grepstad leder og Åse Lill Kimestad nestleder  Guri Melby var leder fra 2016 til april 2018 da Erik Ulsby overtok som leder.

Se også
-------

* Det Norske Akademi for Språk og Litteratur
* Dansk Sprognævn, som tilsvarer Språkrådet i Danmark.
* Det Danske Sprog- og Litteraturselskab privat organisasjon med statlig finansiering som utarbeider danske ordbøker og dokumenterer det danske skriftspråk.
* Institutet för språk och folkminnen, sammenslåing av det svenske språkrådet til organisasjon som dessuten driver med forsking på dialekter, stedsnavn, personnavn og folkeminne.
* Svenska Akademien, privat organisasjon som har ansvar for normering av det svenske språk.
* Språkrådet (Sverige)

Referanser
----------

1. ↑  «Språkrådets historie». Arkivert fra originalen 31. januar 2017. Besøkt 18. desember 2011.
2. ↑  Åse Wetås blir ny direktør i Språkrådet
3. ↑  Antall ansatte ifølge Forvaltningsdatabasen.
4. ↑  Lov om språk (språklova) §19 lovdata.no besøkt 1. februar 2023. Sitat: § 19.Språkrådet

	* Språkrådet er statens forvaltningsorgan i språkspørsmål og forvaltar dei offisielle skriftnormalane for bokmål og nynorsk.
	* Språkrådet skal gje statsorgan råd om skrivemåte og namneskikk før det blir gjort vedtak om namn på statsorgan.
	* Språkrådet fører tilsyn med korleis statsorgan etterlever reglane i § 10 andre ledd og §§ 12 til 17.
	* Språkrådet skal rettleie offentlege organ om reglane i denne lova.
5. ↑  «Språkrådets seksjoner og ansatte». *Språkrådet* **(norsk)**. 18. oktober 2022. Besøkt 16. desember 2022.
6. ↑  «Berntsen trekker seg som styreleder i Språkrådet». Språkrådet. 13. august 2010. Besøkt 7. september 2010.
7. ↑  «Språkrådets styre». Arkivert fra originalen 13. mars 2021. Besøkt 12. mars 2010.
8. ↑  «Fire styremedlemmer i Språkrådet trekker seg». DagenMagazinet. 15. oktober 2010. Besøkt 16. oktober 2010. [*død lenke*]
9. ↑  Arnfinn Muruvik Vonen ny direktør i Språkrådet Kulturdepartementet 28. februar 2011
10. ↑  Agnes Moxnes: Har språk, søker stemme, Ytring, nrk.no 22. januar 2015, besøkt 22. januar 2015
11. ↑  «Styret». *Språkrådet* **(norsk)**. Besøkt 3. januar 2022.
12. ↑  regjeringen.no Nytt styre i Språkrådet 25.11.2010
13. ↑  «Styre 2016–2019». *Språkrådet*. Besøkt 3. januar 2022.
14. ↑  Det svenske Institutet för språk och folkminnen - Språk
15. ↑  svenskaakademien.se Svenska språket Arkivert 6. februar 2015 hos Wayback Machine.

Eksterne lenker
---------------

* (nn) Offisielt nettsted Rediger på Wikidata
* Vedtekter for Språkrådet (PDF-format)

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** LCCN **·** ISNI **·** SUDOC **·** NKC **·** NKC **·** Forvaltningsdatabasen **·** Brønnøysundregistrene
 |